ლგბტ უფლებები ნეპალში
ლგბტ უფლებები ნეპალში - ნეპალის კონსტიტუციის მიხედვით ფუნდამენტურ უფლებებად აღიარებული. ნეპალში ლესბოსელი, გეი, ბისექსუალი და ტრანსგენდერი (ლგბტ) ადამიანების უფლებები ყველაზე პროგრესულად არის დაცული აზიაში. მონარქიის დასრულების შემდეგ, 2007 წელს, ქვეყნის მასშტაბით ჰომოსექსუალიზმი დაკანონდა, რამდენიმე ახალი კანონის შემოღებასთან ერთად. ეს ახალი კანონები ნათლად მოიცავს დაცვით მექანიზმებს სექსუალური ორიენტაციის საფუძველზე . ნეპალის კონსტიტუცია, დამფუძნებელი ასამბლეის მიერ დამტკიცებული 2015 წლის 16 სექტემბერს, მოიცავს რამდენიმე დებულებას, რომელიც ეხება ლგბტ ადამიანების უფლებებს. ეს არის უფლება, პირადობის მოწმობებში აჩვენონ სასურველი სქესი. აკრძალულია ნებისმიერი ნიშნით დისკრიმინაცია, მათ შორის, სქესის ან სექსუალური ორიენტაციის მიზედვით სახელმწიფო და კერძო პირების მიერ. მათ გააჩნიათ დაცვის სპეციალური უფლება, რომელიც შეიძლება გათვალისწინებულ იქნეს კანონით. გენდერულ და სექსუალურ უმცირესობებს განკუთვნილი აქვთ უფლება საზოგადოებრივ მომსახურებებზე წვდომისა. 2007 წლის ბოლოს ნეპალის უზენაესი სასამართლოს განჩინების საფუძველზე, მთავრობა ცდილობდა ერთნაირსქესიანთა ქორწინების ლეგალიზებას. რამდენიმე წყაროს თანახმად, ახალი კონსტიტუცია, სავარაუდოდ, მოიცავს ამ ცვლილებას. თუმცა კონსტიტუცია აშკარად ადგენს, რომ „მარგინალიზებულ“ თემებს, კანონის მიხედვით, თანაბარი უფლებები უნდა მიენიჭოთ. მიუხედავად ამ დამხმარე კანონებისა და დებულებებისა, ნეპალში ლგბტ ადამიანები კვლავ განიცდიან საზოგადოებრივ დისკრიმინაციას და ხალხის დამოკიდებულება მნიშვნელოვან ზეწოლას ახდენს პარტნიორთან თანაცხოვრებასა და დაქორწინებაზე.